### Beslutning

Økonomiudvalgets indstilling blev godkendt.

For stemte A, B, C, F, O, Kalundborg-listen og Frit Borgerligt Fællesskab.

Imod stemte Ø.

Afbud: Emil Henriksen

### Sagsfremstilling

## Resume og sagens baggrund

Det særlige Bygningssyn under Slots- og Kulturstyrelsen indstiller forslag om fredning af Radiostationen på Gisseløre efter bygningsfredningsloven. Forslagsstiller er Landsforeningen for Bygnings- og Landskabskultur, der har udarbejdet et oplæg. Slots- og Kulturstyrelsen sender oplæg om fredningsforslag for Kalundborg Radiofonistation i høring frem til den 26. november d.å.

Sagen fremlægges med henblik på, at Kommunalbestyrelsen dels tager stilling til indholdet af forslaget om fredning og dels tager stilling til, hvorvidt Kommunalbestyrelsen kan anbefale en fredning under hensyn til kommunens forkøbsret til ejendommen.

## **Indstillinger**

Direktøren indstiller at oplægget til fredningsforslag drøftes med henblik på en anbefaling om hvorvidt fredning skal gennemføres.

## Behandling

Teknik- og Miljøudvalget, Økonomiudvalget og Kommunalbestyrelsen.

## Sagsfremstilling

Forslaget om fredning af radiostationen med tilhørende omgivelser og anlæg er rejst efter forslag fra Landsforeningen for Bygnings- og Landskabskultur. Såfremt Slots- og Kulturstyrelsen beslutter fredningen vil det betyde, at der skal søges om tilladelse hos styrelsen til forandringer af stationens bygninger (inkl. interiør) og tilhørende antennemaster.

Danmarks Radio (DR) har tidligere rettet henvendelse til kommunen i anledning af, at DR ikke længere har brug for anlægget og derfor er interesseret i at kommunen tager stilling til sin forkøbsret. Sagen blev behandlet på Kommunalbestyrelsens møde den 27. august 2025, hvor det besluttedes at det videre arbejde med at belyse sagen yderligere afventer en afklaring på fredningssagen.

Da fredningen ikke vil være kommunens afgørelse, anbefales det, at et høringssvar opdeles i konkrete anbefalinger til fredningsforslaget såfremt det skulle ende med at blive vedtaget og Kommunalbestyrelsen anbefalinger om hvorvidt Radiostationen med tilhørende anlæg og arealer bør fredes.

*Kort redegørelse for fredningsforslaget:*

Fredningsforslaget begrundes primært i anlæggets kulturhistoriske betydning samt i den arkitektoniske værdi af de ældre bygninger. Forslaget redegør for kulturmiljøets værdier, opdelt i en bygningsbeskrivelse, masterne, den miljømæssige værdi og den kulturhistoriske værdi.

I redningsforslagets afsluttende vurdering skrives, jf. bilag 2:

*De bærende værdier er overordnet knyttet til den fortælling som rummes af det samlede anlæg som [adresse] eneste langbølgesender og som udgangspunktet for alle radioudsendelser i [adresse] i perioden 1927-1952. Anlægget rummer derudover en rig og velbevaret teknologisk fortælling. Der er derfor tale om en vigtig national historie, som er indlejret i særligt radiostationen, funktionærboligerne og de to master med kabler.*

*De*arkitektoniske værdier knytter *sig til de overordnede funktionalistiske stiltræk med enkle, hvide pudsede overflader mv. Det særlig Bygningssyn gør i deres anbefaling opmærksom på, at de senest tilkomne bygningstilføjelser slører de arkitektoniske kvaliteter. Fredningen bør derfor give mulighed for, at der kan indrettes nye funktioner, der tilpasses fredningsværdierne bedre.*

Fredningsforslaget omfang er vist med rød afgrænsning på luftfoto på forslagets side 2, hvor der under omfang står: *Radiofonistationsbygningen, to sendemaster med wire, funktionærboliger og nære udearealer afgrænset af vejen omkring stationen, vejen og den lille Johannes Danielsen, hvor mellembølgemasten har stået.* Der vedlægges oversigtskort (bilag 3)*.*

**Anbefalinger til bemærkninger til fredningsforslaget:**

Uanset Kommunalbestyrelsens overordnede holdning til fredningsforslaget anbefaler administrationen, at følgende bemærkninger til forslaget fremsendes:

* Grunden hvor radiostationen ligger, matr. nr. 76hn er ejet af DR, som i øvrigt efter dialog med kommunen har igangsat en skelforretning med henblik på, at tilpasse skellene de faktiske forhold. Det resterende areal inkl. vejareal ejes af kommunen og benyttes bl.a. af [adresse]. Når vejareal medtages i forslaget skyldes det sandsynligvis ønsket om at sikre adgang og betone anlæggets landskabelige sammenhæng, men det forekommer uhensigtsmæssigt at medtage Radiovej, nord for [adresse].
* Gisseløre og Lasse Kristensen er allerede omfattet af fredning efter naturbeskyttelsesloven, store dele af området inkl. radiostationen er omfattet af en lokalplan og stationen er afgrænset som værdifuldt kulturmiljø i kommuneplanen. Fredningsforslaget vil kunne ses i forlængelse af kommunens kulturmiljøudpegning, mens lokalplanen ikke har særlige bestemmelser for radiostationen, udover anvendelsen. I den eksisterende fredning af [adresse] er det forudsat, at stationen og anlægget nedrives når funktionen ophører. Det anbefales, at der i høringssvaret lægges vægt på, at fredningsforslaget må gives et indhold, således at de forskellige bekendtgørelser, der gælder for området, spiller sammen til en god og enkel helhed, der er tilpasset og fokuserer på hovedmålene for området.
* Såvel master som bygninger antages at kræve en større istandsættelse og vedligeholdelse. En fredning vil muliggøre, at ejerne kan søge om tilskud til særlig vedligeholdelsesindsats efter bygningsfredningsloven. DR har tidligere opgjort et skønnet oprettelsesbehov på bygningerne til 7 mio. kr., hvortil kommer et årligt vedligeholdelsesbehov på 1 mio. kr. Dertil kommer udgifter til masternes vedligeholdelse, ligesom udgifter til vedligeholdelse efter en fredning normalt vil være højere. Det anbefales, at behovet for vedligeholdelse skrives med i høringssvar.

*Kommunalbestyrelsens anbefaling af fredningsforslaget:*

Generelt er Radiostationen afgrænset i kommuneplanen som værdifuldt kulturmiljø og opleves også, særligt masterne, som en væsentlig del af byens fortælling og bybillede. En ny anvendelse af bygningerne er vanskelig, i og med at ejendommen ikke er let tilgængelig for et større publikum på grund af tilkørsels- og parkeringsforhold, samt at bygningen ligger udsat i forhold til havvandstigninger.

Umiddelbart er der ikke kommunale funktioner der med fordel kan placeres i bygningerne, så en ændret anvendelse vil forudsætte en tredje parts deltagelse og en samlet finansiering.

Det er administrationens anbefaling, at hensynene til bygningernes og anlæggets stand, konsekvenserne for den fremadrettede oprettelse, vedligeholdelse og anvendelse og ombygning til et nyt formål indgår i Kommunalbestyrelsens anbefaling om hvorvidt fredningen skal gennemføres.

## **Økonomiske konsekvenser**

Ingen.

### Sagens forløb

09/10/2025 Teknik- og Miljøudvalget
Udvalget anbefaler ikke en fredning, med bemærkning om at de nævnte anbefalinger fremsendes i forhold til det konkrete fredningsforslag.
22/10/2025 Økonomiudvalget
Anbefales.